เรื่องร้องเรียน (ทางเท้า,สอบถาม,ร้องเรียน,จราจร) วันที่ 2023-04-05 17:46:30 — แขวงสุริยวงศ์ เขตบางรัก กรุงเทพมหานคร
ผู้ร้องเรียนมีบ้านอยู่ในซอยโทรคาเดโร 

ช่วงเดือนที่ผ่านมีผู้ประสงค์เช่ามาดูสถานที่ แต่ไม่สามารถขับรถผ่านเข้าไปได้เนื่องจากมีร้านค้าจับจองพื้นที่บนพื้นถนน จึงต้องจอดรถในซอยหน้าสิ่งกีดขวางแล้วเดินเข้าไปแทน

เมื่อดูสถานที่เสร็จแล้วกลับมาที่รถพบว่าถูกล็อกล้อ เป็นที่น่าสงสัยว่าเหตุใดบนทางรถมีร้านค้าวางโต๊ะเก้าอี้อยู่ได้แต่กลับจอดรถไม่ได้ ถ้าเป็นถนนส่วนบุคคล ตำรวจจราจรเข้ามาใช้อำนาจล็อกล้อได้อย่างไร

เมื่อสอบถามไปทางเจ้าหน้าที่จราจร สน.บางรัก ได้ความว่าซอยโทรเคเดโรเป็นทางสาธารณะอยู่ในความดูแลของจราจร และจราจร สน. บางรักก็เคยไปเชิญร้านค้าออกจากพื้นถนนแล้วเช่นกัน แต่ร้านค้าตอบว่าได้รับอนุญาตจากเทศกิจแล้ว

เมื่อสอบถามไปทางเทศกิจ สำนักงานเขตบางรัก ได้ความว่าผู้จับจองได้จับจองพื้นที่มานานแล้ว โดยที่เจ้าหน้าที่เทศกิจไม่สามารถให้คำตอบได้ว่าอาศัยอำนาจใดในการอนุญาตให้มีผู้จับจองพื้นผิวจราจรมาเป็นที่ตั้งร้านค้า

คำชี้แจงของเทศกิจที่ฟังดูเหมือนมีความเห็นอกเห็นใจชาวบ้าน กลับย้อนแย้งกับการล่ามโซ่รอบทางเท้าบริเวณหัวมุมแยกใต้ทางด่วน-สุรวงศ์ข้างซอย(ซึ่งน่าจะเป็นพื้นที่ในความดูแลของเทศกิจโดยตรง) ที่ติดป้ายห้ามบุกรุก

ขอให้ กทม ช่วยประสานหน่วยงานที่เกี่ยวข้องเชิญร้านค้าผู้จับจองพื้นผิวการจราจรย้ายออกโดยเร็ว เพื่อหลีกเลี่ยงการขัดแย้งกับผู้อาศัยในซอยที่จำเป็นต้องขับรถผ่าน

หาก กทม จะแสดงความเห็นใจร้านค้า กรุณาจัดสรรพื้นที่ในความดูแลของกทมเองให้ร้านค้าเช่าในราคาที่เหมาะสม และเป็นระเบียบ ไม่สร้างความเดือดร้อนให้ผู้อื่น